Poliačik, Martin, poslanec NR SR (2017-03-28):
Ďakujem veľmi pekne, som uvedený jak rocková hviezda. A zavolajte kolegyne, kolegov, za chvíľku sa bude hlasovať, ja tu naozaj dlho nebudem. Chcem vám povedať toto. Môj veľmi dobrý kamarát a svedok na mojej svadbe, jeden z mojich najbližších ľudí povedal o našej generácii, že my sme generácia, ktorá verí, že všetko je možné, lebo v časoch našej skorej puberty, v tom období, keď človek si formuje svoje vedomie o svete okolo seba, sa nám zmenil pred očami svet. Ja som mal v ’89. deväť, v Mečiarovej ére som bol puberťák. Veľmi citlivo, veľmi citlivo som vnímal neprávie a lámanie sa našej, našej mladej republiky. Ale vďaka, vďaka tomu, že sme zažili to krátke obdobie v tom ’89. roku, kedy sa zbláznili aj naši rodičia, zbláznili sa naši starí rodičia, zbláznili sa všetci ľudia, spievali na uliciach o láske a mieri a nádeji, tak my odvtedy žijeme v tom, že sa to dá. A ja si teraz vytiahnem úplné zbytky svojej naivity a chronického optimizmu až niekde z päty a poviem toto. Verím tomu, že Béla Bugár, ktorý strávil pätnásť rokov alebo dvadsať rokov svojho života bojom s Vladimírom Mečiarom a jeho pohrobkami, čo tu po ňom ostali, urobí úplne všetko pre to, aby Mečiarove amnestie boli zrušené. Že ten, ktorý v TA3 konečne ožil z toho trpiteľského módu, v ktorom sa v tejto koalícii nachádza a ukázal svoje staré dobré protimečiarovské ja, si bude chcieť zachovať túto tvár starého, dobrého Bélu Bugára, ako ho poznáme, a urobí všetko pre to, aby Mečiarove amnestie boli zrušené. Chcem veriť, že Peter Kresák ako uznávaný ústavný právnik napriek šrámom, ktoré dennodenne a častokrát zaslúžene teda dostáva od verejnosti za to, v akej koalícii funguje a akým spôsobom, tak využije túto príležitosť, aby urobil všetko pre to, aby Mečiarove amnestie nakoniec boli zrušené. Verím tomu, že Lucia Žitňanská, ktorá má stále kredit človeka, ktorý pracuje pre spravodlivosť v tomto štáte, urobí všetko pre to, aby Mečiarove amnestie boli nakoniec zrušené, a že minimálne u týchto troch ľudí, keď nerátam ešte ďalších, ako je Fero Šebej a podobní, minimálne u nich za zavretými dverami pri rokovacom stole tejto koalície je urobené maximálne úsilie na to, aby to ten Ústavný súd, keď sa to k nemu dostane, nepotopil, nepodupal, neudusil. Aby sa vec podarila. Hovorím, môže to byť výrazom naivity a môže to byť výrazom tej viery z mojich predpubertálnych rokov, že všetko na svete je možné. Ale zároveň si myslím, že moc času na to, aby sme sa s touto škvrnou na histórii Slovenskej republiky vyrovnali, nie je. Spolu s Jofom Viskupičom sme stáli a ďalšími ľuďmi sme stáli štyri hodiny pred TA3, keď tam ten človek znovu vyliezol z nory a išiel obhajovať svinstvá, ktoré páchal v tejto republike. Pozrite si demagog.sk, je to rovnaký starý klamár, ako vždycky bol. Mal štyri pravdivé výroky, väčšinu neoveriteľných a zbytok nepravdivých alebo zavádzaní. Štyri hodiny som čakal na jedinú vec, aby, keď vylezie konečne z tých dverí, som mohol zakričať: „Hanba! Hanba Vladimírovi Mečiarovi, že ešte vyleze z Elektry postavenej z ukradnutých peňazí a dokáže sa stále pozrieť ľuďom tohto štátu do očí. Hanba!“ A stálo mi to za to. Pevne dúfam, že jedného pekného dňa, keď zistíme, že Ústavný súd nestihol za 60 dní rozhodnúť napríklad, si povieme, máme to z krku. Ďakujem veľmi pekne. (Potlesk.)